NEUVOSTON ASETUS (ETY) N:o 295/91,annettu 4 päivänä helmikuuta 1991, sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 84 artiklan 2 kohdan,

ottaa huomioon komission ehdotuksen [1],

[1] EYVL N:o C 129, 24.5.1990, s. 15

ottaa huomioon Euroopan parlamentin lausunnon [2],

[2] EYVL N:o C 19, 28.1.1991

ottaa huomioon talous- ja sosiaalikomitean lausunnon [3],

[3] EYVL N:o C 31, 6.2.1991

sekä katsoo, että

neuvoston heinäkuussa 1990 vahvistamat vapauttamistoimenpiteet edistävät yhtenäisen lentoliikennepolitiikan kehittymistä,

lentoliikenteen käyttäjien etujen suojaamiseksi tarvitaan yhteistä toimintaa tasapainoisen kehityksen takaamiseksi lentoliikenteen harjoittajien perusteellisesti muuttuvassa toimintaympäristössä,

nykyisin on merkittäviä eroja siinä eri lentoliikenteen harjoittajien käytännössä, miten korvauksia suoritetaan tapauksissa, joissa pääsy lennolle evätään,

tietyin lennolle pääsyn epäämisestä maksettavaa korvausta koskevin yhteisin vähimmäissäännöin varmistettaisiin, että lentoliikenteen harjoittajien palvelujen laadusta voidaan huolehtia lisääntyvän kilpailun yhteydessä,

lentoliikenteen harjoittajilla olisi oltava velvollisuus vahvistaa lennolle pääsyä koskevat säännöt niitä tapauksia varten, joissa lento on ylivarattu,

on määriteltävä matkustajien oikeudet tapauksissa, joissa pääsy lennolle evätään,

lentoliikenteen harjoittajilla olisi oltava velvollisuus maksaa korvausta ja tarjota lisäpalveluja matkustajille, joilta evätään pääsy lennolle, ja

matkustajille olisi selvästi ilmoitettava sovellettavista säännöistä,

ON ANTANUT TÄMÄN ASETUKSEN:

1 artikla

Tällä asetuksella vahvistetaan yhteiset vähimmäissäännöt, joita sovelletaan, jos matkustajalta evätään pääsy ylivaratulle säännölliselle lennolle, jolle hänellä on voimassa oleva lippu ja vahvistettu varaus ja joka lähtee perustamissopimuksen soveltamisalaan kuuluvalta jäsenvaltion alueella olevalta lentoasemalta, riippumatta siitä, mihin valtioon lentoliikenteen harjoittaja on sijoittautunut, ja riippumatta matkustajan kansallisuudesta ja lennon määräpaikasta.

2 artikla

Tässä asetuksessa tarkoitetaan:

a) "lennolle pääsyn epäämisellä" lennolle pääsyn epäämistä matkustajalta,

- jolla on voimassa oleva lippu,

- jolla on vahvistettu varaus lennolle ja

- joka on ilmoittautunut lipuntarkastukseen vaaditussa ajassa ja määräysten mukaisesti;

b) "vahvistetulla varauksella", että lentoliikenteen harjoittajan tai sen valtuuttaman matkatoimiston myymässä lipussa on

- yksilöity lennon numero, päivämäärä ja aika sekä

- tätä varten varatussa kohdassa merkintä "OK" tai muu merkintä, joka tarkoittaa, että lentoliikenteen harjoittaja on kirjannut varauksen ja nimenomaisesti vahvistanut sen;

c) "säännöllisellä lennolla" lentoa, jolla on kaikki seuraavat ominaisuudet:

- lento suoritetaan matkustajien taikka matkustajien ja rahdin ja/tai postin kuljettamiseen tarkoitetulla ilma-aluksella korvausta vastaan siten, että jokaisella lennolla on vapaita paikkoja, jotka ovat yleisön ostettavissa joko suoraan lentoliikenteen harjoittajalta tai sen valtuutetuilta edustajilta,

- lento palvelee liikennettä samojen kahden tai useamman paikan välillä joko

i) julkaistun aikataulun mukaisesti taikka

ii) niin säännöllisesti tai toistuvasti, että se on osa ilmeisen järjestelmällistä sarjaa;

d) "ylivaratulla lennolla" lentoa, jolla on vapaita paikkoja vähemmän kuin matkustajia, joilla on vahvistettu varaus ja jotka ilmoittautuvat lipuntarkastukseen vaaditussa ajassa ja määräysten mukaisesti;

e) "vapaaehtoisella" henkilöä,

- jolla on voimassa oleva lippu,

- jolla on vahvistettu varaus ja

- joka on ilmoittautunut lipuntarkastukseen vaaditussa ajassa sekä määräysten mukaisesti ja on valmis lentoliikenteen harjoittajan pyynnöstä luopumaan vahvistetusta varauksestaan korvausta vastaan;

f) "lopullisella määräpaikalla" lipuntarkastuksessa esitettyyn lippuun merkittyä määräpaikkaa tai peräkkäisten lentojen ollessa kyseessä lipun viimeiseen lentokuponkiin merkittyä määräpaikkaa. Huomioon ei oteta liityntälentoja, jotka voidaan vaikeuksitta toteuttaa, vaikka viivästyminen on johtunut siitä, että matkustajalta on evätty pääsy lennolle.

3 artikla

1. Lentoliikenteen harjoittajan on vahvistettava lennolle pääsyä koskevat säännöt, joita se noudattaa, jos lento on ylivarattu. Sen on annettava nämä säännöt ja kaikki niihin tehdyt muutokset tiedoksi jäsenvaltiolle, jota asia koskee, sekä komissiolle, joka huolehtii siitä, että ne ovat muiden jäsenvaltioiden saatavissa. Muutokset tulevat voimaan kuukauden kuluttua niiden tiedoksi antamisesta.

2. Yleisöllä on oltava tilaisuus tutustua 1 kohdassa tarkoitettuihin sääntöihin liikenteenharjoittajan edustajien luona ja lipuntarkastuspaikoissa.

3. Edellä 1 kohdassa tarkoitettujen sääntöjen mukaan olisi oltava mahdollista tiedustella, onko vapaaehtoisia, jotka ovat valmiita luopumaan lennolle pääsystä.

4. Lentoliikenteen harjoittajan olisi kaikissa tapauksissa otettava huomioon niiden matkustajien etu, joille on perusteltua antaa etusija lennolle pääsemiseen; tällaisia matkustajia ovat muun muassa liikuntavammaiset ja lapset, joilla ei ole saattajaa.

4 artikla

1. Jos pääsy lennolle evätään, matkustajan on saatava valita jonkin seuraavista vaihtoehdoista:

- lipun hinnan palautus täysimääräisenä toteutumattomalta matkan osalta,

- uudelleenreititys lopulliseen määräpaikkaan niin pian kuin mahdollista tai

- uudelleenreititys matkustajalle sopivana myöhempänä ajankohtana.

2. Matkustajan valitsemasta vaihtoehdosta riippumatta lentoliikenteen harjoittajan on 1 kohdassa tarkoitetussa tapauksessa heti sen jälkeen, kun pääsy lennolle on evätty, maksettava, tämän kuitenkaan rajoittamatta 3 ja 4 kohdan soveltamista, vähimmäiskorvaus, joka vastaa

- 150 ecua, jos lennon pituus on enintään 3 500 kilometriä,

- 300 ecua, jos lennon pituus on yli 3 500 kilometriä,

kun huomioon otetaan lippuun merkitty lopullinen määräpaikka.

3. Edellä 2 kohdassa tarkoitettua korvausta voidaan alentaa 50 prosentilla, jos lentoliikenteen harjoittaja tarjoaa uudelleenreititystä lopulliseen määräpaikkaan toisella lennolla, jonka saapumisaika on enintään 3 500 kilometrin pituisilla lennoilla korkeintaan kaksi tuntia ja 3 500 kilometriä pidemmillä lennoilla korkeintaan neljä tuntia myöhempi kuin alun perin varatun lennon aikataulun mukainen saapumisaika.

4. Korvauksen määrä voidaan rajoittaa lopulliseen määräpaikkaan tarvittavan lipun hintaan.

5. Korvaus on maksettava käteisenä tai matkustajan suostumuksen mukaan matkakuponkeina tai muina palveluina.

6. Jos matkustaja ylivaratulla lennolla suostuu matkustamaan alemmassa luokassa kuin se, jota varten hänellä on lippu, hänelle on palautettava hintojen erotus.

7. Edellä 2 ja 3 kohdassa mainitut etäisyydet mitataan isoympyräratamenetelmällä (isoympyräreitti).

5 artikla

1. Jos evätään pääsy lennolle, joka on myyty osana pakettimatkaa, lentoliikenteen harjoittaja on velvollinen maksamaan korvauksen matkustajan kanssa sopimuksen tehneelle ja hänelle sanotun pakettimatkasopimuksen asianmukaisesta täyttämisestä matkapaketeista, pakettilomista ja pakettikiertomatkoista 13 päivänä kesäkuuta 1990 annetun neuvoston direktiivin 90/314/ETY [4] mukaan vastuussa olevalle matkanjärjestäjälle.

[4] EYVL N:o L 158, 23.6.1990, s. 59

2. Matkanjärjestäjän on palautettava 1 kohdan nojalla saamansa rahamäärä matkustajalle, edellä sanotun kuitenkaan rajoittamatta direktiivin 90/314/ETY mukaisia oikeuksia ja velvollisuuksia.

6 artikla

1. Lentoliikenteen harjoittajan on 4 artiklassa tarkoitetun vähimmäiskorvauksen lisäksi maksutta tarjottava matkustajille, joilta on evätty pääsy lennolle:

a) kustannukset, jotka aiheutuvat puhelinsoitosta tai viestin lähettämisestä teleksillä/telejäljennöksenä määräpaikkaan;

b) mahdollisuus odotusaikaan nähden riittävään ateriointiin;

c) hotellimajoitus, jos yksi tai useampi ylimääräinen yöpyminen on välttämätön.

2. Jos kaupungissa tai alueella on useita lentoasemia ja lentoliikenteen harjoittaja tarjoaa matkustajalle, jolta on evätty pääsy lennolle, lentoa muulle kuin sille lentoasemalle, jota matkustajan varaus koskee, lentoliikenteen harjoittaja vastaa matkakustannuksista näiden lentoasemien välillä tai johonkin lähellä olevaan määräpaikkaan, josta matkustajan kanssa on sovittu.

7 artikla

Lentoliikenteen harjoittaja ei ole velvollinen maksamaan korvausta lennolle pääsyn epäämisestä, jos matkustaja matkustaa veloituksetta tai sellaisin alennetuin hinnoin, jotka eivät ole suoraan tai välillisesti yleisön käytettävissä.

8 artikla

Lentoliikenteen harjoittajan on annettava korvaussäännöt sisältävä asiakirja jokaiselle matkustajalle, jolta on evätty pääsy lennolle.

9 artikla

1. Tämän asetuksen säännöksiä sovelletaan rajoittamatta kuitenkaan lisäkorvausta koskevan asian saattamista toimivaltaisten tuomioistuinten käsiteltäväksi myöhemmin.

2. Mitä 1 kohdassa säädetään, ei sovelleta 2 artiklan e alakohdassa tarkoitettuihin vapaaehtoisiin, jotka ovat hyväksyneet 3 artiklassa tarkoitettujen sääntöjen mukaisen korvauksen.

10 artikla

Tämä asetus tulee voimaan kahden kuukauden kuluttua päivästä, jona se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 4 päivänä helmikuuta 1991.

Neuvoston puolesta

Puheenjohtaja

J. F. POOS